Mens byggeriet af supersygehuset rammes af gentagne problemer, er det nuværende Aalborg Universitetshospital også ramt af så dårlig økonomi, at det tvinger dem til besparelser.

- Hospitalet står i en svær økonomisk situation med en ubalance, som ikke er set tidligere. Derfor er vi nødt til at iværksætte en stramning af flere initiativer. Sådan lyder det i en intern besked, som er blevet sendt ud torsdag formiddag, hvor hospitalsdirektør Jens Ole Skov udtaler sig om den økonomiske situation på Aalborg Universitetshospital. Det er endnu ukendt, hvor store de røde tal er, men hospitalsdirektøren advarer om besparelser for at rette op på situationen. - Stop for brug af eksterne vikarer, kvalificeret ansættelsesstop og normalisering af brugen af FEA-aftalen. Det er nogle af de initiativer, som vi nu er nødsaget til at gennemføre for at nedbringe forbruget af dyre timer, lyder det. Medfører utilfredshed I beskeden nævnes forskellige faktorer, som har gjort, at økonomien er i ubalance. - Driftssituationen i både 2022 og 2023 har været ekstraordinær med overbelægning og pres på den akutte kapacitet, rekrutteringsudfordringer indenfor specifikke områder, et stort fobrug af eksterne vikarer og dyre timer samt markant øgede forbrugspriser, siger hospitalsdirektør Jens Ole Skov. Planerne om at stoppe brugen af eksterne vikarer er noget, som medfører utilfredshed hos de ansatte. - Vikarer og betaling for ekstraarbejde er helt nødvendigt for at skaffe personale og få hospitalets drift til at hænge sammen. Alternativet er aflysninger af behandlinger og operationer med øget risiko for patientsikkerheden, siger fællestillidsrepræsentanten for sygeplejersker og radiografer, Rikke Vingaard Jørgensen. Den økonomiske uføre har også fået Aalborg Universitetshospital til at nedlægge en chefstilling. Chefen for abdominal kirurgi nedlægges og har været varetaget af Lars Maagaard Andersen. Han bliver nu flyttet til stillingen som vicedirektør, som han også har været konstitueret i. TV2 Nord arbejder på at finde ud af hvor stort et underskud, der er tale om samt at få et interview med hospitalsledelsen.